***VIDES KONSULTATĪVĀ PADOME***

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„Vides aizsardzības klubs”,  „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

08.09.2022.

Nr.1-30.

**Ministru prezidentam Arturam Krišjānim Kariņam**

pasts@mk.gov.lv

**Ekonomikas ministrei Ilzei Indriksonei**

Ilze.Indriksone@em.gov.lv

**Vides aizsardzības un reģionālās attīstības ministram Artūram Tomam Plešam**

arturs.toms.pless@varam.gov.lv

**Eiropas Komisijas pārstāvniecībai Latvijā**

comm-rep-latvia@ec.europa.eu

*Par energotaupības pasākumiem un nepieciešamām strukturālām izmaiņām dzīvojamo ēku energoefektivitātes veicināšanai*

Šī gada 18.maijā Eiropas Komisija nāca klajā ar paziņojumu [“ES plāns "Energotaupība”](https://eur-lex.europa.eu/legal-content/LV/TXT/?uri=COM%3A2022%3A240%3AFIN&qid=1653033053936), kas ir reakcija uz enerģētisko krīzi, ko pastiprināja Krievijas iebrukums Ukrainā, un attiecīgo nepieciešamību pārtraukt Krievijas gāzes piegādes uz Eiropu. Ir skaidrs, ka šobrīd jānotiek un jau notiek aktīva rīcība energoneatkarības virzienā, paātrinot atjaunīgās enerģijas ražošanas apmērus, kā arī diversificējot gāzes piegādes. Tomēr paziņojumā ir uzsvērts, ka “Enerģijas taupīšana, t. i., enerģijas patēriņa samazināšana [..] bieži vien var būt lētākais, drošākais un tīrākais veids, kā samazināt mūsu atkarību no fosilo degvielu importa no Krievijas” un aicina dalībvalstis tūlītēji ieviest dažādus pasākumus, lai samazinātu enerģijas patēriņu pašreizējās krīzes laikā. Dalībvalstīm līdz septembra beigām ir jāatjaunina savi esošie valsts ārkārtas rīcības plāni ar plānotajiem enerģijas pieprasījuma samazināšanas pasākumiem.

Vides Konsultatīvā Padome atzinīgi vērtē jau esošos plānus veicināt enerģijas ietaupījumus publiskā (valsts) sektora infrastruktūrā un gūt ietaupījumus centralizētajā apkurē, taču vienlaikus **aicinām Latvijas valdību, izstrādājot taupības pasākumu plānu, ietvert pienākumus arī privātajam sektoram un pašvaldību iestādēm, lai panāktu enerģijas patēriņa samazinājumu.**

Plānā “Energotaupība” Eiropas Komisijas piedāvātie pasākumi iedalīti diva veida pieejās: 1. Brīvprātīgas darbības, panākot enerģijas ietaupījumus; 2. Vidēja termiņa un ilgtermiņa strukturālu energoefektivitātes pasākumu paātrināšana un stiprināšana. Tālāk sniedzam priekšlikumus pasākumiem, kas atbilst abām pieejām.

1. **pieeja: Brīvprātīgas darbības, panākot enerģijas ietaupījumus**

Arī citviet Eiropas Savienībā jau tiek īstenoti vai tiek plānoti koordinēti taupības pasākumi.[[1]](#footnote-1) Aicinām apsvērt īstenot sekojošus pasākumus:

1. Izstrādāt noteikumus, kas ierobežo enerģijas patēriņu tur, kur tas ir relatīvi viegli izdarāms obligātā kārtā publiskajā un stingri rekomendējoši privātajā sektorā (piemēram, reklāmu, fasāžu, skatlogu izgaismošanas ierobežošana, karstā ūdens temperatūras periodiska samazināšana, apkures sezonas saīsināšana vai zemākas optimālās temperatūras noteikšana iekštelpām, tirdzniecības vietās nosakot darbības ierobežojumus siltum- un aukstumapgādei, apgaismošanai).
2. Īstenot informējošu kampaņu iedzīvotājiem un mazajiem uzņēmumiem par enerģijas patēriņa ierobežošanas nepieciešamību un praktiskiem padomiem, kā arī ēku nosiltināšanas nepieciešamību, nodrošinot arī bezmaksas konsultācijas iedzīvotājiem ēku un apkures iekārtu energoefektivitātes veicināšanai.
3. Energo auditu īstenošanas veicināšana mazajiem un vidējiem uzņēmumiem.
4. Samazināt PVN likmes augsti efektīvām apsildes sistēmām. Nodrošināt, ka enerģijas cenas stimulē pāreju uz siltumsūkņu izmantošanu.
5. Samazināt PVN sevišķi augstas energoefektivitātes elektroiekārtām.
6. Samazināt PVN likmes ēku renovācijas/nosiltināšanas darbiem un materiāliem.
7. Enerģētiskās krīzes laikā nodrošināt viedo vai manuālu satiksmes plūsmas vadību permanento sastrēgumu teritorijās maksimumstundās.
8. Izstrādāt dzīvojamo ēku automātisko siltummezglu parametru regulēšanas tehnisko instrukciju iedzīvotājiem (rudens, ziemas, pavasara sezonai), un noteikt prasību apsaimniekotājiem vismaz 3 reizes apkures sezonā pārregulēt siltummzeglu uzstādījumus atbilstoši instrukcijai.

**2. pieeja: Vidēja termiņa un ilgtermiņa strukturālu energoefektivitātes pasākumu paātrināšana un stiprināšana**

Eiropas Komisija aicina dalībvalstis paātrināt esošo energoefektivitātes pasākumu īstenošanu un ieviest vēl papildu pasākumus. Latvijai dzīvojamo ēku nosiltināšanas joma ir milzīgs izaicinājums, renovēt nepieciešams vairāk nekā 23 000 daudzdzīvokļu ēku[[2]](#footnote-2), taču kopš 2009. gada nosiltinātas vien 1600 ēkas. **Lai mazinātu enerģijas nelietderīgu patēriņu, tuvotos klimatneitralitātes mērķim, ir nepieciešamas vērienīgas izmaiņas līdzšinējā pieejā**.

Tā kā ēku sektorā (mājsaimniecībās) patērētā enerģija veido līdz 30% no visas enerģētikas jomas, aicinām izvirzīt Latvijas dzīvojamā fonda renovācijas jautājumu kā prioritāru enerģētiskās un klimata krīzes laikā un apsvērt īstenot sekojošus pasākumus:

1. Būtiski palielināt finanšu institūcijas “Altum” cilvēkresursu kapacitāti, lai būtu iespējams realizēt proaktīvu un efektīvu ēku nosiltināšanas politiku, izmantojot daudzveidīgus instrumentus un programmas, tādējādi sekojot citu Eiropas valstu veiksmīgajiem piemēriem.
2. Izstrādāt un realizēt ilgtermiņa programmu ar iespēju pašvaldībām pieteikties, lai gūtu atbalstu savas kapacitātes vairošanai (piemēram, projektu vadītāju izglītošanai un algošanai, kas palīdzētu daudzdzīvokļu māju iedzīvotāju kopienām veiksmīgi iziet cauri pieteikšanās un realizācijas procesiem). Palīdzot lielākām pilsētām, šādas programmas ietvaros sniegt atbalstu arī kvartāla renovācijas pieejas realizācijai (algojot profesionālu komandu, kas nodarbojas tikai ar to). Programmas priekšnosacījums varētu būt tāds, ka pašvaldībām ir jāpanāk saskaņošanas procesa paātrināšana būvvaldēs, attiecīgi prioritizējot projektus ar energoefektivitātes paaugstināšanas mērķi.
3. Atrast veidu, kā, realizējot daudzdzīvokļu ēku nosiltināšanas projektus, izmantojot Atveseļošanas fonda vai Kohēzijas fondu atbalstu, kapitāla atlaidi vai grantu nosiltinātās mājas īpašnieki varētu saņemt pa daļām projekta īstenošanas gaitā, tādējādi nesadārdzinot kopējās projekta izmaksas iedzīvotajiem un atvieglojot finanšu situāciju iedzīvotājiem laika posmā starp būvdarbu pabeigšanu un kapitāla atlaides saņemšanu.
4. Ieviest “piespiedu” elementu, ilgtermiņā nosakot ko līdzīgu, piemēram, CO2 nodevai, tiem, kam ir noteikta tipa/vecuma/tehniskā stāvokļa māja un kuri saprātīgā termiņā nelemj par renovācijas uzsākšanu vai arī nesasniedz konkrētus energoefektivitātes rezultātus, īstenojot atsevišķus pasākumus, vienlaikus paredzot specifisku atbalsta mehānismu mazturīgajai iedzīvotāju daļai. Esošās apkures cenas, protams, ir labs stimuls pats par sevi, taču šobrīd, lai būtu mazāki apkures rēķini, arī tiem, kas izvēlas nesiltināt, caur valsts atbalstu maksā visi valsts iedzīvotāji.
5. Ieviest kvotu sistēmu finansējuma (no ES fondiem) pieejamībai pa gadiem, kā arī nosacījumus, kas stimulētu daudzdzīvokļu ēku renovācijas projektu iesniedzējus turpināt iesākto procesu, tādejādi samazinot to projektu skaitu, kas tiek uzsākti, bet netiek realizēti.
6. Paredzot projektu pieteikumu skaita pieaugumu, kritiski svarīgs ir arī pieejamā finansējuma apjoma pieaugums, kā arī pieejamā finansējuma nepārtrauktība, ko iespējams risināt, turpinot Ekonomikas ministrijas un valsts attīstības finanšu institūcijas “Altum” iesākto darbu, lai dažādotu pieejamās energoefektivitātes finansēšanas shēmas.
7. Noteikt iesākto divu sērijveida dzīvojamo ēku tipveida renovācijas projektu pabeigšanas termiņu līdz 2022. gada beigām, kā arī īstenot tipveida renovācijas projektu izstrādi arī citiem sērijveida namiem. Tipveida projektos ietvert mūsdienīgus risinājumus (saules paneļus, invertora tipa gaiss-gaiss siltumsūkņus, vietējo rekuperācijas ventilāciju, gāzes vadu demontāžu), un dzīvokļu vērtību palielinošus pasākumus (pārbūve ar pārplānošanu un būvapjoma palielināšanu).
8. Organizēt konkursus vairāku viena tipa daudzdzīvokļu māju nosiltināšanai viena iepirkuma ietvaros, ietverot arī siltinājuma elementu masveida ražošanu, līdzīgi, kā tiek īstenots Igaunijā, tādējādi samazinot izmaksas un paātrinot nosiltināšanas procesu.
9. Samazināt PVN likmes ēku renovācijas/nosiltināšanas darbiem un materiāliem (minēts arī pie pasākumiem augstāk).
10. Izstrādāt mērķētu atbalsta shēmu ēku renovācijai mazturīgākajai sabiedrības daļai, lai aizsniegtu iedzīvotājus, kas pēc ienākumiem pieder grupai zem vidusslāņa, tādējādi samazinot enerģētisko nabadzību.
11. Neiekļaut centralizētās siltumapgādes atbalstāmo pasākumu plānos atkritumu sadedzināšanu enerģijas ieguvei. Jāveicina atkritumu rašanās samazināšana, nevis jāpaaugstina gaisa piesārņošanas riskus.

Ar cieņu,

Vides konsultatīvās padomes priekšsēdētājs  Juris Jātnieks

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Francijā tiek plānots veikaliem aizliegt atstāt durvis atvērtas, ja telpās darbojas gaisa kondicionieris vai ir ieslēgta apkure, kā arī aizliegt reklāmu izgaismošanu laikā no 1 naktī līdz 6 no rīta. Spānijas valdība ir izdevusi noteikumus, kas nosaka, ka uzņēmumu telpās gaisa kondicionēšana ir ieslēdzama tikai no 27o C un apkure tiek darbināta līdz tiek sasniegta 19o C temperatūra. Valdība arī lika veikaliem uzstādīt automātiskus mehānismus, kas novērstu durvju atstāšanu vaļā, kamēr darbojas apkure, un nodrošināt, lai veikalu fasādes būtu tumšas no pulksten 22. Līdzīgi pasākumi Spānijā jau ir ieviesti attiecībā uz sabiedriskajām ēkām. Vācijā pašvaldības ir aktīvas attiecībā uz taupīšanas pasākumiem - Augsburgā tika lemts par strūklaku izlēgšanu vai to darbības ierobežošanu, Minhene izsludināja “enerģijas bonusu” 100 eiro apmērā mājsaimniecībām, kurām izdosies samazināt gada patēriņu par 20%. Čehijas Tirdzniecības ministrija ir izdevusi enerģijas taupīšanas rokasgrāmatu ēku energoefektivitātes uzlabošanai, veicot renovāciju, kā arī citus padomus, tostarp par logu aizēnošanu un apgaismojuma izslēgšanu. Tiek gatavotas arī dažas izmaiņas noteikumos, tostarp oficiālās apkures sezonas saīsināšana. [↑](#footnote-ref-1)
2. Informatīvais ziņojums “Ēku atjaunošanas ilgtermiņa stratēģija”, 2020. Rīga. [↑](#footnote-ref-2)